ประกาศกรมประมง เรื่อง กำหนดแบบและรายการหนังสือกำกับการซื้อขายสัตว์น้ำ (ขนส่งสัตว์น้ำทางรถยนต์) พ.ศ. 2561
ประกาศกรมประมง
เรื่อง กำหนดแบบและรายการหนังสือกำกับการซื้อขายสัตว์น้ำ
(ขนส่งสัตว์น้ำทางรถยนต์)
พ.ศ. ๒๕๖๑
 

อาศัยอำนาจตามความในมาตรา
๘๖ วรรคสาม แห่งพระราชกำหนดการประมง พ.ศ. ๒๕๕๘ อธิบดีกรมประมงออกประกาศไว้
ดังต่อไปนี้

ข้อ ๑ ให้ยกเลิกประกาศกรมประมง เรื่อง กำหนดแบบและรายการหนังสือกำกับการซื้อขายสัตว์น้ำ
(ขนส่งสัตว์น้ำทางรถยนต์) พ.ศ. ๒๕๖๐ ลงวันที่ ๙ ตุลาคม ๒๕๖๐

ข้อ ๒ กรณีที่มีการขนถ่ายสัตว์น้ำหรือนำสัตว์น้ำผ่านท่าเทียบเรือประมง
โดยมิได้มีการชั่ง ณ ท่าเทียบเรือประมง ให้เจ้าของท่าเทียบเรือประมงหรือผู้ประกอบกิจการแพปลาจัดทำหนังสือกำกับการซื้อขายสัตว์น้ำ
(ขนส่งสัตว์น้ำทางรถยนต์) ทุกครั้งที่เรือประมงเข้าใช้บริการในลักษณะดังกล่าวตามแบบฟอร์มแนบท้ายประกาศนี้
ให้แล้วเสร็จก่อนจะขนส่งสัตว์น้ำไปทางรถยนต์ โดยกรอกรายการในหนังสือกำกับการซื้อขายสัตว์น้ำ
(ขนส่งสัตว์น้ำทางรถยนต์) ให้ถูกต้องครบถ้วน และจัดส่งหนังสือกำกับการซื้อขายสัตว์น้ำ
(ขนส่งสัตว์น้ำทางรถยนต์) ดังกล่าว ให้กับผู้ซื้อสัตว์น้ำพร้อมกับสัตว์น้ำเพื่อให้ผู้ซื้อสัตว์น้ำปลายทางทราบชนิดและจำนวนสัตว์น้ำที่ขนส่งมาพร้อมกับรถยนต์

ข้อ ๓ เมื่อมีการชั่งน้ำหนักของสัตว์น้ำ ณ ปลายทาง
ให้ผู้ซื้อสัตว์น้ำตามข้อ ๒ บันทึกน้ำหนักสัตว์น้ำที่ชั่งจริงในหนังสือกำกับการซื้อขายสัตว์น้ำ
(ขนส่งสัตว์น้ำทางรถยนต์) ให้ครบถ้วนพร้อมลงนาม และส่งหนังสือกำกับการซื้อขายสัตว์น้ำ
(ขนส่งสัตว์น้ำทางรถยนต์) ต้นฉบับให้แก่เจ้าของท่าเทียบเรือประมง หรือผู้ประกอบกิจการแพปลาภายในยี่สิบสี่ชั่วโมงเมื่อได้มีการบันทึกแล้วเสร็จ
ให้เจ้าของท่าเทียบเรือประมงหรือผู้ประกอบกิจการแพปลาบันทึกข้อมูลและจัดส่งสำเนาหนังสือกำกับการซื้อขายสัตว์น้ำ
(ขนส่งสัตว์น้ำทางรถยนต์) ที่ได้รับกลับมาจากผู้ซื้อสัตว์น้ำ ส่งให้ศูนย์ควบคุมการแจ้งเรือเข้าออกในพื้นที่ภายใน
๗๒ ชั่วโมง นับจากระยะเวลาที่ได้จัดทำบันทึกข้อมูลเกี่ยวกับเรือประมงทุกลำที่เข้ามาใช้บริการจอดเรือ
ขนถ่ายสัตว์น้ำ หรือน้าสัตว์น้ำหรือผลิตภัณฑ์สัตว์น้ำขึ้นท่าเทียบเรือประมงแล้วเสร็จ

ข้อ ๔ ในกรณีที่มีการขนถ่ายสัตว์น้ำ หรือนำสัตว์น้ำผ่านท่าเทียบเรือประมงโดยได้มีการชั่ง
ณ ท่าเทียบเรือประมง ให้เจ้าของท่าเทียบเรือประมงหรือผู้ประกอบกิจการแพปลาจัดทำและจัดส่งหนังสือกำกับการซื้อขายสัตว์น้ำตามหลักเกณฑ์และระยะเวลาที่กำหนดไว้ในประกาศกรมประมงว่าด้วยการกำหนดแบบและรายการหนังสือกำกับการซื้อขายสัตว์น้ำ

ข้อ ๕ ให้เจ้าของท่าเทียบเรือประมงหรือผู้ประกอบกิจการแพปลาเก็บหนังสือกำกับการซื้อขายสัตว์น้ำ
(ขนส่งสัตว์น้ำทางรถยนต์) ตามข้อ ๓ ไว้ไม่น้อยกว่า ๓ ปี เพื่อให้พนักงานเจ้าหน้าที่ตรวจสอบได้ตลอดเวลา

ข้อ ๖[๑] ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป


ประกาศ ณ วันที่ ๕ ตุลาคม พ.ศ.
๒๕๖๑
อดิศร พร้อมเทพ
อธิบดีกรมประมง
[เอกสารแนบท้าย]

๑. หนังสือกำกับการซื้อขายสัตว์น้ำ (ขนส่งสัตว์น้ำทางรถยนต์)

(ดูข้อมูลจากภาพกฎหมาย)











ปวันวิทย์/จัดทำ
๓ มกราคม
๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๒๔๙ ง/หน้า ๑๑/๘ ตุลาคม ๒๕๖๑